b'\n_START_ARTICLE_\nElektri\xc4\x8dna zobna \xc5\xa1\xc4\x8detka\n_START_PARAGRAPH_\nElektri\xc4\x8dna zobna \xc5\xa1\xc4\x8detka je zobna \xc5\xa1\xc4\x8detka, ki omogo\xc4\x8da hitre premike \xc5\xa1\xc4\x8detin, in sicer v smereh gor in dol, naprej in nazaj ali kro\xc5\xbeno (izmeni\xc4\x8dno v smeri in nasprotni smeri urinega kazalca) z namenom, da o\xc4\x8distimo zobe. Premiki zvo\xc4\x8dne ali ni\xc5\xbeje hitrosti se izvajajo s pomo\xc4\x8djo elektri\xc4\x8dnih motorjev. V primeru ultrazvo\xc4\x8dnih zobnih \xc5\xa1\xc4\x8detk je ultrazvo\xc4\x8dno valovanje proizvedeno s pomo\xc4\x8djo piezoelektri\xc4\x8dnih kristalov. Sodobno elektri\xc4\x8dno zobno \xc5\xa1\xc4\x8detko obi\xc4\x8dajno napaja akumulator, ki se polni indukcijsko, ko se le-ta nahaja v napajalniku._NEWLINE_Elektri\xc4\x8dne zobne \xc5\xa1\xc4\x8detke delimo glede na frekvenco (hitrost) gibanja \xc5\xa1\xc4\x8detin na elektri\xc4\x8dne, soni\xc4\x8dne in ultrazvo\xc4\x8dne zobne \xc5\xa1\xc4\x8detke. Elektri\xc4\x8dne zobne \xc5\xa1\xc4\x8detke naredijo do okoli 12.000 gibov na minuto, soni\xc4\x8dne do 42.000 gibov na minuto, ultrazvo\xc4\x8dne pa delujejo nad sli\xc5\xa1nim podro\xc4\x8djem \xc4\x8dloveka, torej v podro\xc4\x8dju med 20 in 20.000\xc2\xa0Hz oziroma z 2.400\xe2\x88\x922.400.000 gibi na minuto.\n_START_SECTION_\nZgodovina\n_START_PARAGRAPH_\nPrva elektri\xc4\x8dna zobna \xc5\xa1\xc4\x8detka, Broxodent, so zasnovali v \xc5\xa0vici leta 1954, razvil jo je dr. Philippe-Guy Woog. Broxodent so prvotno proizvajali v \xc5\xa0vici, kasneje v Franciji, za podjetje Broxo SA. Naprava Broxodent obstaja \xc5\xa1e danes in se jo priklju\xc4\x8di v standardno elektri\xc4\x8dno vti\xc4\x8dnico omre\xc5\xbene napetosti. Elektri\xc4\x8dne zobne \xc5\xa1\xc4\x8detke so bile prvotno ustvarjene za bolnike z omejenimi motori\xc4\x8dnimi sposobnostmi in ortodontske paciente (na primer uporabnike zobnih aparatov)._NEWLINE_Elektri\xc4\x8dno zobno \xc5\xa1\xc4\x8detko Broxo je v ZDA leta 1959 prvi\xc4\x8d predstavilo podjetje ER Squibb and Sons Pharmaceuticals. Zobno \xc5\xa1\xc4\x8detko so v ZDA prodajali pod imenoma Broxo-Dent in Broxodent. Leta 1980 je podjetjel ER Squibb and Sons Pharmaceuticals podelilo distribucijo podjetju Somerset Labs, diviziji podjetja Bristol Myers/Squibb._NEWLINE_Elektri\xc4\x8dna zobna \xc5\xa1\xc4\x8detka podjetja General Electric Electric je bila predstavljena v za\xc4\x8detku 1960tih. Zobna \xc5\xa1\xc4\x8detka je bila je bila brez\xc5\xbei\xc4\x8dna z akumulatorskimi NiCad baterijami, bila je prenosna in precej velika, kot dve dr\xc5\xbeali ro\xc4\x8dnih baterijskih svetilk. NiCad baterije so bile v tistih \xc4\x8dasih podvr\xc5\xbeene pomnilnemu u\xc4\x8dinku . Elektri\xc4\x8dna zobna \xc5\xa1\xc4\x8detka General Electric je bila dobavljiva s stojalom za polnjenje v pokon\xc4\x8dnem polo\xc5\xbeaju. Ker je bila zobna \xc5\xa1\xc4\x8detka ve\xc4\x8dino \xc4\x8dasa name\xc5\xa1\xc4\x8dena v polnilcu, se je hitro iztro\xc5\xa1ila, saj se NiCad baterije na ta na\xc4\x8din hitreje starajo. Prvotne NiCad baterije so tudi sicer imele kratko \xc5\xbeivljenjsko dobo. Ker so bile baterije zatesnjene v notranjosti naprave, je bilo po koncu \xc5\xbeivljenjske dobe potrebno zavre\xc4\x8di celotno zobno \xc5\xa1\xc4\x8detko, ne samo izrabljeno baterijo._NEWLINE_Uporaba omre\xc5\xbene napetosti za delovanje elektri\xc4\x8dne zobne \xc5\xa1\xc4\x8detke v kopalnici je problemati\xc4\x8dno. V zgodnjih 1990-ih sta podjetji Underwriter Laboratories (UL) in Canadian Standards Association (CSA) prenehali certificirati vrvi\xc4\x8dne naprave za uporabo v kopalnici. Novej\xc5\xa1e naprave so morale vklju\xc4\x8devati zni\xc5\xbeevalnik napetosti za obratovanje zobne \xc5\xa1\xc4\x8detke pri nizki napetosti (obi\xc4\x8dajno 12, 16 ali 24 voltov). Standardi kabelskih napeljav v mnogih dr\xc5\xbeavah zahtevajo, da morajo biti izhodi v kopalnicah za\xc5\xa1\xc4\x8diteni z napravo RCD/GFCI (na primer, v ZDA velja zahteva \xc5\xbee od leta 1970 za kopalnice pri novogradnji)._NEWLINE_V 1990. letih so se pojavile te\xc5\xbeave varnostnih certifikatov za zobno \xc5\xa1\xc4\x8detko Broxo. Sledile so izbolj\xc5\xa1ave baterij in s tem tudi razvoj konkurence na podro\xc4\x8dju elektri\xc4\x8dnih zobnih \xc5\xa1\xc4\x8detk. Broxo S.A. tudi danes \xc5\xa1e vedno proizvaja in tr\xc5\xbei nizkonapetostne elektri\xc4\x8dne zobne \xc5\xa1\xc4\x8detke, pojavili pa so se tudi novi veliki tekmeci, kot sta na primer Philips Sonicare in Braun Oral-B._NEWLINE_Leta 1992 so v ZDA patentirali prvo ultrazvo\xc4\x8dno zobno \xc5\xa1\xc4\x8detko s prvotnim imenom Ultima in kasneje Ultrasonex. Istega leta 1992 je FDA podelila dovoljenje za vsakodnevno doma\xc4\x8do uporabo. Sprva je Ultima ultrazvo\xc4\x8dna zobna \xc5\xa1\xc4\x8detka delovala samo z ultrazvokom, nekaj let kasneje pa so ji dodali \xc5\xa1e motor za dodatne soni\xc4\x8dne vibracije v modelu Ultrasonex. Danes obstaja ve\xc4\x8d ultrazvo\xc4\x8dnih zobnih \xc5\xa1\xc4\x8detk, ki hkrati nudijo ultrazvok v kombinaciji s soni\xc4\x8dnimi vibracijami.\n_START_SECTION_\nVrste\n_START_PARAGRAPH_\nElektri\xc4\x8dne zobne \xc5\xa1\xc4\x8detke lahko razdelimo tudi glede na vrsto delovanja na vibracijske in rotacijsko-oscilacijske. Pri uporabi vibracijskih \xc5\xa1\xc4\x8detk se priporo\xc4\x8da enaka tehnika \xc5\xa1\xc4\x8detkanja kot se priporo\xc4\x8da pri \xc4\x8di\xc5\xa1\xc4\x8denju z ro\xc4\x8dno zobno \xc5\xa1\xc4\x8detko. Pri rotacijsko-oscilacijskih zobnih \xc5\xa1\xc4\x8detkah pa se priporo\xc4\x8da \xc4\x8di\xc5\xa1\xc4\x8denje na na\xc4\x8din, da se zobna \xc5\xa1\xc4\x8detka po\xc4\x8dasi premika od zoba do zoba._NEWLINE_Elektri\xc4\x8dne zobne \xc5\xa1\xc4\x8detke lahko delimo tudi glede na hitrost gibov na standardne elektri\xc4\x8dne, soni\xc4\x8dne zobne \xc5\xa1\xc4\x8detke in ultrazvo\xc4\x8dne zobne \xc5\xa1\xc4\x8detke. \xc4\x8ce \xc5\xa1\xc4\x8detka deluje v sli\xc5\xa1nem obmo\xc4\x8dju \xc4\x8dlove\xc5\xa1kega u\xc5\xa1esa (20\xc2\xa0Hz do 20.000\xc2\xa0Hz), je \xc5\xa1\xc4\x8detka opredeljena kot soni\xc4\x8dna. Zobna \xc5\xa1\xc4\x8detka, ki deluje v vi\xc5\xa1jem podro\xc4\x8dju od sli\xc5\xa1nega podro\xc4\x8dja \xc4\x8dloveka, je opredeljena kot ultrazvo\xc4\x8dna zobna \xc5\xa1\xc4\x8detka. Nekatere ultrazvo\xc4\x8dne zobne \xc5\xa1\xc4\x8detke, kot na primer Megasonex in Ultreo, imajo tako soni\xc4\x8dni kot tudi ultrazvo\xc4\x8dni na\xc4\x8din delovanja.\n_START_SECTION_\nSoni\xc4\x8dne zobne \xc5\xa1\xc4\x8detke\n_START_PARAGRAPH_\nSoni\xc4\x8dne zobne \xc5\xa1\xc4\x8detke so podskupina elektri\xc4\x8dnih zobnih \xc5\xa1\xc4\x8detk, ki proizvajajo vibracije \xc5\xa1\xc4\x8detin v sli\xc5\xa1nem obmo\xc4\x8dju \xc4\x8dlove\xc5\xa1kega u\xc5\xa1esa. Ve\xc4\x8dina sodobnih akumulatorskih elektri\xc4\x8dnih zobnih \xc5\xa1\xc4\x8detk, kot na primer Sonicare in Oral-B, sodi v to kategorijo in ima frekvenco delovanja v podro\xc4\x8dju od 200 do 400\xc2\xa0Hz, kar ustreza 12.000-24.000 pulzov oziroma 24.000-48.000 gibov na minuto. Ker soni\xc4\x8dne zobne \xc5\xa1\xc4\x8detke temeljijo na drgnenju-pometanju pri \xc4\x8di\xc5\xa1\xc4\x8denju zob, je amplituda gibanja pogosto visoka; vi\xc5\xa1ja amplituda zagotavlja ve\xc4\x8djo pot in povr\xc5\xa1ino zamahov, kar lahko omogo\xc4\x8da u\xc4\x8dinkovitej\xc5\xa1e \xc4\x8di\xc5\xa1\xc4\x8denje.\n_START_SECTION_\nU\xc4\x8dinkovitost\n_START_PARAGRAPH_\n\xc5\xa0tudije trdijo, da so elektri\xc4\x8dne zobne \xc5\xa1\xc4\x8detke lahko u\xc4\x8dinkovitej\xc5\xa1e od ro\xc4\x8dnih, ker je u\xc4\x8dinkovitost \xc4\x8di\xc5\xa1\xc4\x8denja manj odvisna od tehnike \xc5\xa1\xc4\x8detkanja uporabnika. Nekateri zobozdravniki celo trdijo, da elektri\xc4\x8dne zobne \xc5\xa1\xc4\x8detke pomagajo otrokom pri premagovanju strahu pred zobozdravnikom. Neodvisne \xc5\xa1tudije ugotavljajo, da ve\xc4\x8dina elektri\xc4\x8dnih zobnih \xc5\xa1\xc4\x8detk ni nujno bolj u\xc4\x8dinkovitih od ro\xc4\x8dnega \xc5\xa1\xc4\x8detkanja, vendar ob predpostavki, da je uporaba ro\xc4\x8dne zobne \xc5\xa1\xc4\x8detke pravilna in zato \xc4\x8dinkovita. Rotacijsko-oscilacijskim zobnim \xc5\xa1\xc4\x8detkam pripisujejo le nekoliko bolj\xc5\xa1e u\xc4\x8dinke od ro\xc4\x8dnih zobnih \xc5\xa1\xc4\x8detk. Raziskave ugotavljajo, da sta na\xc4\x8din \xc5\xa1\xc4\x8detkanja in koli\xc4\x8dina porabljenega \xc4\x8dasa pomembnej\xc5\xa1a kot vrsta zobne \xc5\xa1\xc4\x8detke. Pri bolnikih z omejenimi ro\xc4\x8dnimi spretnostmi ali kadar obstaja te\xc5\xbeava pri doseganju zob, pa zobozdravniki smatrajo elektri\xc4\x8dne zobne \xc5\xa1\xc4\x8detke kot posebej koristne. Metaanaliza raziskav v Cochrane podatkovni zbirki iz leta 2014 ugotavlja ve\xc4\x8djo u\xc4\x8dinkovitost elektri\xc4\x8dnih zobnih \xc5\xa1\xc4\x8detk v primerjavi z ro\xc4\x8dnimi: nastanek zobnega plaka se zmanj\xc5\xa1a za 11% in nastanek vnetja dlesni za 6% po eno- do trimese\xc4\x8dni uporabi. Po treh mesecih uporabe elektri\xc4\x8dne zobne \xc5\xa1\xc4\x8detke se je nastanek zobnega plaka zmanj\xc5\xa1al za 21% in vnetja dlesni za 11%. Uporaba ultrazvo\xc4\x8dnih zobnih \xc5\xa1\xc4\x8detk pa je pokazala, da se z razdalje 5mm razbijejo zobne obloge, sestavljene iz kariogenih bakterij Streptococcus mutans, po\xc5\xa1kodujejo se bakterijske celi\xc4\x8dne stene in pritrditvene vezi bakterij._NEWLINE_U\xc4\x8dinkovitost elektri\xc4\x8dne zobne \xc5\xa1\xc4\x8detke ni odvisna samo od na\xc4\x8dina delovanja in pravilne uporabe, pa\xc4\x8d pa tudi od glave zobne \xc5\xa1\xc4\x8detke. Ve\xc4\x8dina proizvajalcev priporo\xc4\x8da uporabo mehkih \xc5\xa1\xc4\x8detin in da se glavo zobne \xc5\xa1\xc4\x8detke menja vsake tri mesece oziroma najmanj vsakih \xc5\xa1est mesecev, oziroma takoj, ko se stanje \xc5\xa1\xc4\x8detin vidno poslab\xc5\xa1a.\n_START_SECTION_\nNapajanje in polnjenje\n_START_PARAGRAPH_\nSodobne elektri\xc4\x8dne zobne \xc5\xa1\xc4\x8detke delujejo pri nizki napetosti, 12V ali manj. Nekatere redke zobne \xc5\xa1\xc4\x8detke uporabljajo zni\xc5\xbeevalni pretvornik mo\xc4\x8di za napajanje, ve\xc4\x8dina pa uporablja polnilno nezamenljivo baterijo, vgrajeno v notranjost dr\xc5\xbeala, ki je nepredu\xc5\xa1no zaprto, da prepre\xc4\x8duje po\xc5\xa1kodbe zaradi morebitnega vdora vode. Prve NiCd baterije so se polnile preko kovinskih jezi\xc4\x8dkov v napajalniku, sodobne elektri\xc4\x8dne zobne \xc5\xa1\xc4\x8detke pa uporabljajo brezkontaktno indukcijsko polnjenje: dr\xc5\xbealo \xc5\xa1\xc4\x8detke in polnilnik sta lo\xc4\x8dena in vsak izmed njijuvsebuje tuljavo; ko sta postavljena v bli\xc5\xbeini, pogonska tuljava iz stojala polnilnika prenese mo\xc4\x8d na tuljavo dr\xc5\xbeala \xc5\xa1\xc4\x8detke, kar napolni baterijo.\n_START_SECTION_\nSkrb za okolje\n_START_PARAGRAPH_\nPo mnenju organizacije Friends of the Earth so elektri\xc4\x8dne zobne \xc5\xa1\xc4\x8detke z nezamenljivo baterijo primer slabega izdelka\xe2\x80\xa6 prakti\xc4\x8dno nemogo\xc4\x8de je lo\xc4\x8diti baterijo in napravo od neprodu\xc5\xa1no vodoodporno zatesnjenega plasti\xc4\x8dnega ohi\xc5\xa1ja, kar pomeni, da vredni sestavni deli ali celo strupeni materiali kon\xc4\x8dajo na deponiji ali v se\xc5\xbeigalnicah.\n_START_SECTION_\nTimer\n_START_PARAGRAPH_\nMnoge sodobne elektri\xc4\x8dne zobne \xc5\xa1\xc4\x8detke imajo timer, ki obi\xc4\x8dajno po dveh minutah ali vsakih 30 sekund opozarja na \xc4\x8das delovanja z vibriranjem ali s kratko prekinitvijo delovanja, da bi uporabnik pre\xc5\xa1el na \xc4\x8di\xc5\xa1\xc4\x8denje naslednjega od \xc5\xa1tirih razdelkov v ustih , kot je priporo\xc4\x8deno.\n_START_SECTION_\nZaslon\n_START_PARAGRAPH_\nNekatere elektri\xc4\x8dne zobne \xc5\xa1\xc4\x8detke imajo LCD-zaslon, ki prikazuje \xc4\x8das \xc5\xa1\xc4\x8detkanja, sme\xc5\xa1ke ali druge slike za vzpodbujanje optimalnega \xc5\xa1\xc4\x8detkanja. Te funkcije lahko usmerjajo ljudi v natan\xc4\x8dnej\xc5\xa1e in u\xc4\x8dinkovitej\xc5\xa1e \xc4\x8di\xc5\xa1\xc4\x8denje.\n_START_SECTION_\nSenzor pritiska\n_START_PARAGRAPH_\nPregrobo umivanje zob lahko povzro\xc4\x8di po\xc5\xa1kodbe sklenine in dlesni, zato ima ve\xc4\x8dina sodobnih soni\xc4\x8dnih zobnih \xc5\xa1\xc4\x8detk vgrajen senzor pritiska, ki uporabnike opozarja na preve\xc4\x8d agresivno \xc5\xa1\xc4\x8detkanje. Obstajata dve vrsti senzorjev pritiska. Nekateri senzorji proizvajajo opozorilni zvok, nekateri pa celo ustavijo vibracije delovanja, \xc4\x8de se \xc4\x8disti preve\xc4\x8d agresivno.\n_START_SECTION_\nIndikator ultrazvoka\n_START_PARAGRAPH_\nZaradi dejstva, da so ultrazvo\xc4\x8dne frekvence izven sli\xc5\xa1nega podro\xc4\x8dja in da posledi\xc4\x8dno \xc4\x8dlovek ne zazna ultrazvo\xc4\x8dnih premikov gibanja in tudi ne opazi delovanja ultrazvo\xc4\x8dne zobne \xc5\xa1\xc4\x8detke, ko je le ta vklju\xc4\x8dena, proizvajalci pogosto dodajo svetlobni indikator, ki opozori uporabnika, da je zobna \xc5\xa1\xc4\x8detka vklju\xc4\x8dena in da oddaja ultrazvok.\n_START_SECTION_\nNa\xc4\x8dini \xc4\x8di\xc5\xa1\xc4\x8denja\n_START_PARAGRAPH_\nVe\xc4\x8dina soni\xc4\x8dnih zobnih \xc5\xa1\xc4\x8detk ponuja razli\xc4\x8dne na\xc4\x8dine \xc4\x8di\xc5\xa1\xc4\x8denja in stopnje intenzivnosti. Na\xc4\x8dini \xc4\x8di\xc5\xa1\xc4\x8denja so namenjeni za posebne vrste \xc4\x8di\xc5\xa1\xc4\x8denja, napimer za ob\xc4\x8dutljive zobe, vsakodnevno nego, beljenje in \xc4\x8di\xc5\xa1\xc4\x8denje jezika._NEWLINE_Nekatere zobne \xc5\xa1\xc4\x8detke, ki delujejo s kombinacijo ultrazvoka in soni\xc4\x8dnih gibov, omogo\xc4\x8dajo razli\xc4\x8dno intenzivnost soni\xc4\x8dnih gibov; v nekaterih primerih se soni\xc4\x8dne vibracije tudi popolnoma izklopijo, tako da deluje le ultrazvok. Ta opcija ultrazvo\xc4\x8dnega \xc4\x8di\xc5\xa1\xc4\x8denja brez soni\xc4\x8dnih vibracij je lahko primerna za bolnike, katerim ne ustreza soni\xc4\x8dno ali elektri\xc4\x8dno \xc4\x8di\xc5\xa1\xc4\x8denje, vendar pa potrebujejo dodatno mo\xc4\x8d \xc4\x8di\xc5\xa1\xc4\x8denja s pomo\xc4\x8djo ultrazvoka; na primer v obdobju po parodontalni operaciji.'